
I. CONSIDERAŢII GENERALE

 

 Limba este considerată ca fiind trăsătura constantă şi fundamentală a identităţii, structura de bază a menţinerii, dezvoltării şi promovării identităţii culturale a persoanele care fac parte din minorităţi.

Se cunosc în lume peste 2 000 de limbi. În India se vorbesc peste 270 limbi, în Nigeria peste 200, în Federaţia Rusă circa 100.

Sublinierea identităţii lingvistice a fost concomitentă cu problema naţională, cu exercitarea dreptului popoarelor la autodeterminare. Istoriacunoaşte numeroase cazuri în care limba a apropiat popoare şi grupuri umane şi în care le-a îndepărtat, chiar le-a opus.

C.A. Macartney, în lucrarea “National State and Naţional Minorities”, din 1968, remarca faptul că “fiecare limbă, cu alegerea cuvintelor sale, cu sintaxa frazei, cu fiecare idiom şi specific al său, este un fel de filosofie care dă expresie istoriei trecute, caracterului, identităţii psihologice a celor obişnuiţi să o folosească. Este un instrument care, modelat de generaţiile trecute, modelează el însuşi viitorul”.

Pentru ca o limbă să trăiască sau să renască, o comunitate umană trebuie să-i acorde valoare simbolică majoră, să o integreze în modul de viaţă.

Trebuie să avem în vedere faptul că în lume sunt vorbite o varietate de limbi, diferite prin aria lor de răspândire, prin numărul de persoane care le vorbesc, prin structura lor, prin simbolurile scrise şi prin fonetică.

Secolele al XIX-lea şi al XX-lea au cunoscut numeroase cazuri de politici şi acte de limitare şi interzicere a folosirii limbii minoritare, adoptate mai ales de regimurile coloniale, de cele totalitare fasciste şi naziste şi apoi de cele comuniste. Şi în această perioadă, însă, unele documente internaţionale au prevăzut folosirea limbii minoritare de grupurile în cauză. Este cazul Actului Final al Congresului de la Viena, din 1815, şi anume capitolul referitor la autonomia populaţiei poloneze în cadrul statului rus, al unor tratate privind populaţii din cadrul fostului imperiu otoman ori populaţii de origine turcă sau de alte rămase origini în statele nou formate.

Prevederi mai precise vor fi înscrise în tratatele şi convenţiile cu privire la regimul minorităţilor, încheiate după primul război mondial; în esenţă, ele prevăd posibilitatea de a folosi limbi minoritare în viaţa privată, în comerţ, în religie, în presă, în reuniuni publice, în instituţii caritabile, religioase, sociale şi de educaţie, ca şi posibilitatea de a asigura instrucţie în şcoala primară în această limbă şi facilităţi pentru a permite folosirea acestor limbi în faţa tribunalelor.

Este cunoscut textul art. 27 din Pactul asupra drepturilor politice şi civile din 1966, potrivit căruia persoanele care fac parte din minorităţi nu pot fi private de dreptul de a folosi în comun cu alţi membri ai grupului lor limba lor proprie.

În ultima vreme s-a acordat o importanţă sporită protecţiei limbilor şi culturilor minoritare. Cu toate acestea, limbi şi dialecte au dispărut şi dispar ca urmare a evoluţiilor istorice. Pentru ca o limbă să supravieţuiască trebuie să fie folosită de o societate dinamică, nu poate fi menţinută artificial.

Respectarea drepturilor omului este în strânsă legătură cu problemele lingvistice. Nu poate fi concepută exercitarea deplină a unor drepturi, ca libertatea de expresie, dreptul la educaţie, accesul la cultură, fără folosirea limbii moderne, individual sau împreună cu alţi membri ai grupului.

Documentele internaţionale fac referire la protecţia limbii şi culturii minorităţilor. 

Astfel: Declaraţia ONU din 1992 prevede că statele vor proteja identitatea lingvistică a minorităţilor de pe teritoriul lor şi vor încuraja crearea condiţiilor pentru promovarea acestor identităţi.

Documentul de la Copenhaga 1990 al CSCE prevede că persoanele care fac parte din minorităţi naţionale au dreptul de a exprima, păstra şi dezvolta liber identitatea lor lingvistică (alături de cea etnică, culturală sau religioasă). 

Convenţia cadru adoptată în 1994 de Consiliul Europei prevede angajamentul statelor părţi de a forma condiţiile necesare pentru ca persoanele care fac parte din minorităţi să păstreze elementele esenţiale ale identităţii lor, între care şi limba maternă. Statele se angajează să încurajeze spiritul de toleranţă şi dialogul intercultural şi să ia măsuri pentru promovarea respectului, înţelegerii şi cooperării între toate persoanele de pe teritoriul lor, indiferent de identitate lingvistică a acestor persoane; de asemenea, ele se angajează să protejeze persoanele care pot face obiectul actelor de discriminare, ostilitate sau violenţă, ca rezultat al identităţii lor lingvistice.

Aceeaşi importanţă trebuie acordată şi prevederilor referitoare la drepturile omului, a căror exercitare este de natură să asigure păstrarea, exprimarea şi dezvoltarea identităţii lingvistice.

O serie de drepturi ale omului sunt legate de folosirea limbii materne în cel mai larg sens. Toate documentele internaţionale prevăd dreptul fiecărei persoane care face parte dintr-o minoritate de a folosi în mod liber limba sa maternă, în viaţa particulară şi în public, oral şi în scris.

Documentele prevăd, de asemenea, dreptul de acces la informaţie şi schimbul de informaţii în limba maternă, dreptul de a studia în limba maternă sau de a fi instruit în această limbă, de a avea contacte cu alte persoane din ţara şi din alte ţări cu care au în comun limba şi moştenirea culturală.

Dezvoltând aceste prevederi de principiu, Convenţia cadru din 1994, adoptată de Consiliul Europei prevede dreptul fiecărei asemenea persoane de a-şi folosi numele şi prenumele în limba maternă şi de a-i fi recunoscute oficial, conform prevederilor legale. Statele se angajează, de asemenea, să recunoască acestor persoane dreptul de a afişa în limba lor maternă semne, inscripţii sau alte informaţii de natură personală, vizibile publicului.

Convenţia prevede că în zonele locuite de persoanele respective în mod tradiţional sau în număr substanţial, dacă aceste persoane solicită şi acolo unde o asemenea solicitare corespunde unei necesităţi reale, statele părţi se vor strădui să asigure, pe cât posibil, condiţii care să facă posibilă folosirea limbii minoritare în relaţiile dintre aceste persoane şi autorităţile administrative.

Alte prevederi ale Convenţiei se referă la educaţia în limba maternă.

Persoanele care fac parte din minorităţi au dreptul de a studia limba lor minoritară şi statul va recunoaşte acest drept. Statele vor crea condiţii pentru formarea educatorilor şi accesul la manuale şcolare şi vor facilita contractele între studenţi şi profesori din diferite comunităţi. Statele părţi vor recunoaşte persoanelor care fac parte din minorităţi, dreptul de a crea şi conduce propriile lor instituţii private de educaţie şi formare profesională, fără ca aceasta să antreneze pentru state obligaţii financiare.

Carta europeană a limbilor regionale sau minoritare, adoptată la Strasbourg la 22 iunie 1992, defineşte ca limbi minoritare, limbile folosite tradiţional pe un anumit teritoriu al statelor, de cetăţenii săi, care formează un grup numeric mai mic decât restul populaţiei statului şi, desigur, în care nu sunt limbi oficiale şi nici dialecte.

În cadrul Uniunii Europene, deşi aceasta nu şi-a propus prin statutele sale obiective directe în acest domeniu, au fost luate o serie de măsuri şi iniţiative, pornind de la faptul că principiul libertăţii de circulaţie şi de stabilire presupune şi implicaţii de ordin lingvistic. Astfel, potrivit Reglementării 1612/68 din 15 octombrie 1968, referitoare la libera circulaţie a forţei de muncă, cunoştinţele lingvistice cerute, în funcţie de natura ocupaţiei, nu vor fi considerate ca practici menite să îndepărteze de la asemenea activităţi cetăţenii altor ţări membre ale Uniunii Europene.

Directiva din 27 iulie 1977 referitoare la şcolarizarea copiilor muncitorilor emigranţi, impune statelor membre să ia măsurile adecvate pentru a permite studierea limbii materne şi a culturii de origine, alături de limba oficială a statului ai căror rezidenţi sunt. Deşi decizia pare să favorizeze diversitatea lingvistică, obiectivul urmărit, recunoscut în preambulul deciziei, este de a facilita integrarea lor posibilă în statul membru de origine.

O altă directivă, din 18 decembrie 1978, se referă la dreptul consumatorilor şi invită statele membre să asigure prezenţa pe anumite mărfuri a menţiunilor explicative într-o limbă înţeleasă de cumpărători.

Proiectul “Lingua” adoptat de Comisia Uniunii Europene, se referă la promovarea studierii şi cunoaşterii limbilor străine, care pot fi limbi materne ale unor grupuri lingvistice minoritare. Acest program are, de asemenea, ca obiectiv recunoscut în preambulul deciziei, facilitatea pieţei interne, prin extinderea formării de personal în limbi străine, în cadrul Uniunii, astfel încât să faciliteze comunicarea.

Mai multe proiecte şi documente au fost adoptate de Parlamentul european privind protecţia minorităţilor lingvistice, fără a avea caracter obligatoriu, aceste documente contribuind la formarea ideilor şi a măsurilor pentru sprijinirea limbilor minoritare.

Problema reglementărilor comunitare se va pune mai mult în momentul în care Uniunea se va extinde.

Uniunea tinde să-şi extindă activităţile pe măsură ce conceptul de integrare avansează, de la activităţile economice, la domenii cum sunt educaţia, cultura etc. Problema folosirii limbilor majoritare sau minoritare şi a protecţiei acestora capătă noi dimensiuni, căci majoritatea limbilor oficiale ale statelor membre devin minoritare în cadrul Uniunii. Din acest punct de vedere, limbi ca daneza, flamanda, greaca devin minoritare în contextul european şi astfel Uniunea riscă să devină nu un aliat, ci o ameninţare pentru limbile minoritare din statele membre.

În conformitate cu regulile Uniunii, se poate susţine că s-a creat “o piaţă a limbilor”, în sensul că valorile exprimate în toate limbile europene au acces liber şi egal, în competiţie liberă, ca şi bunurile şi serviciile. O asemenea politică duce la creşterea importanţei limbilor europene majore şi reduce interesul de a investi timp şi resurse în limbile minoritare.

Franţa are o politică activă de favorizare a folosirii limbii naţionale, prin subvenţionarea traducerii publicaţiilor franceze în alte limbi, a distribuirii în străinătate a acestora, sprijinirea producţiei de teatru şi film, a radioului şi muzicii în franceză. Majoritatea celorlalte state al Uniunii Europene procedează mai mult sau mai puţin la fel.

În Spania, autorităţile autonome din Catalonia şi Ţara Bascilor au o politică ambiţioasă în favoarea celor două limbi, constând în scheme selective ale activităţilor culturale, în care limbile respective sunt folosite în scris sau oral.

 

 

 

 

II. DREPTURI ŞI LIBERTĂŢI LINGVISTICE

 

 

Din examinarea documentelor şi a practicii internaţionale, rezultă că putem desprinde, în contextul identităţii lingvistice, o serie de drepturi şi libertăţi ale persoanelor care fac parte din minorităţi şi obligaţii ale statelor, care, în esenţă, privesc:

· păstrarea şi dezvoltarea limbii materne, ca element esenţial al identităţii lor;

· folosirea liberă a limbii minoritare, în particular şi în public, oral şi în scris;

· folosirea numelui şi prenumelui în limba minoritară şi recunoaşterea lor ca atare;

· studierea limbii materne şi primirea unei educaţii în limba minoritară;

· afişarea denumirilor geografice şi topografice în limba minoritară;

· libertatea de expresie, difuzarea de informaţie şi accesul la informaţie în limba maternă;

· folosirea limbii minoritare în relaţiile cu autorităţile administrative;

· promovarea cunoaşterii limbii minorităţilor, alături de cea a majorităţii, formarea educatorilor şi accesul la manuale;

· contactele cu persoane situate în alte ţări, care au în comun limba, originea etnică ori moştenirea culturală.

 

Unii autori examinează drepturile şi libertăţile lingvistice ale persoanelor şi obligaţiile corespunzătoare ale statelor în strânsă legătură cu nediscriminarea, libertatea de expresie şi dreptul persoanelor care fac parte din minorităţi de a-şi folosi limba maternă în relaţiile cu alţi membri ai grupului lor. Este un punct de plecare valabil, deşi nediscriminarea vizează toate aspectele legate de drepturile persoanelor care fac parte din minorităţi, iar prin prisma dreptului de a folosi limba maternă în relaţiile cu alţi membri ai grupului nu pot fi analizate decât unele aspecte ale identităţii lingvistice, poate nu cele mai importante. Ele sunt, desigur, drepturi ale omului, de fapt seturi de drepturi, pe care un stat trebuie să le respecte în activitatea sa, în general, şi în acordarea de servicii şi beneficii, în special. 

Conduita statului este astfel supusă unor limite, socotite necesare pentru respectarea drepturilor omului pentru toţi şi pentru menţinerea păcii şi ordinii. În practică, aceste trei seturi de drepturi pot interacţiona şi se pot completa reciproc în multe domenii.

Nediscriminarea, dacă este corect înţeleasă şi aplicată, poate oferi un mecanism echilibrat între naţiunile legitime de a favoriza una sau alta din limbi – costuri, nevoia unei limbi comune şi resurse – şi serviciile şi beneficiile asigurate minorităţilor. Ea nu poate răspunde la orice cerere, în orice împrejurare, dar oferă un răspuns echilibrat, care ia în considerare interesele statului şi ale persoanelor ale căror limbi diferă de cea oficială sau majoritară. 

Pornind de la definiţia dată discriminării în documentele internaţionale, este vorba, aşa cum am văzut, de orice deosebire, excludere, restricţie sau preferinţă bazată pe limbă, care are ca scop sau ca efect de a anula ori a afecta recunoaşterea, beneficiul sau exercitarea de către orice persoană a tuturor drepturilor şi libertăţilor sale, pe bază de egalitate. Nu orice diferenţă de tratament reprezintă, deci, o discriminare; pentru aceasta, ea trebuie să aibă un scop ori un efect dăunător recunoaşterii sau exercitării unui drept sau unei libertăţi, în condiţii de egalitate. Un tratament diferenţiat poate să vizeze tocmai eliminarea unei inegalităţi. Pe de altă parte, potrivit interpretării date în practica jurisdicaţională internaţională, un asemenea tratament diferenţiat trebuie să aibă un caracter obiectiv şi rezonabil, în funcţie de împrejurările specifice din fiecare ţară.

Libertatea de expresie trebuie înţeleasă în sensul de a include folosirea limbii materne în cele mai diferite forme ale exercitării acestui drept. În ceea ce priveşte mijloacele publice de informare, serviciile şi beneficiile acordate trebuie să fie proporţionale cu numărul şi concentrarea vorbitorilor într-o limbă. Referitor la cele private, libertatea de expresie cere în esenţă ca statul să nu intervină. Dacă însă un stat acordă asistenţă mijloacelor de informare private, el trebuie să acorde acelaşi tratament celor în limba minoritară.

 

Pentru persoanele care fac parte din minorităţile lingvistice, dreptul de a folosi limba maternă între ele pare să impună dreptul de a avea mijloace de informare private proprii, dar statul nu are obligaţia de a acorda resurse pentru aceasta. În ceea ce priveşte alocarea de frecvenţe pentru radio şi televiziune, care sunt resurse publice, este necesar un echilibru între drepturile minoritare de a folosi limba lor şi controlul statului. Şi aceasta ridică problema nediscriminării; statul trebuie să se asigure că ele au acces la un număr şi la un tip adecvat de frecvenţe, fără ca acesta să poată fi un drept nelimitat.

Un echilibru just trebuie stabilit între interesele generale ale naţiunii şi protecţia şi respectarea drepturilor persoanelor care folosesc o limbă diferită de cea oficială. De exemplu, promovarea unei singure limbi (de regulă cea a majorităţii) ca limbă naţională nu este o politică ilegitimă. Ceea ce nu s-ar putea accepta este eradicarea diferenţelor lingvistice, excluderea folosirii altor limbi. Dacă un stat poate în mod legitim să impună obligaţia pentru toţi cetăţenii săi de a învăţa limba oficială, ca mijloc de comunicare şi integrare socială, aceasta nu trebuie să excludă posibilitatea folosirii altor limbi în viaţa privată, în activitatea culturală şi chiar de către autorităţile publice, atunci când şi în măsura în care acest lucru este rezonabil, mai ales acolo unde un mare număr de oameni, concentraţi în aceeaşi zonă, folosesc aceeaşi limbă.

Unii autori sugerează un număr de considerente adecvate, care să fie luate în calcul atunci când se stabileşte dacă o politică lingvistică este sau nu discriminatorie: numărul persoanelor cărora li se refuză avantajul folosirii limbii materne sau preferate; concentrarea teritorială a persoanelor care sunt astfel dezavantajate; dacă sunt cetăţeni ori străini; preferinţele lor individuale; gradul de dezavantaj cauzat pentru cei care au o limbă maternă diferită; importanţa unei limbi naţionale comune într-un stat; resursele disponibile şi practicabilitatea; obiectivele urmărite de stat; dacă limba respectivă a dezvoltat o formă scrisă; importanţa socială, culturală sau religioasă a unei limbi; tipul de serviciu sau conduita în cauză a statelor; importanţa concesiilor juridice sau tradiţionale; dorinţa de a corecta practici opresive vechi ale statului.

Se afirmă de unii autori că trebuie să se ţină seama şi de tradiţii, în sensul că persoanele cărora în trecut le-au fost acordate privilegii speciale cu privire la folosirea limbii lor de autorităţile publice ar trebui să se bucure în continuare de aceste privilegii. Desigur că măsuri de restrângere a unor asemenea privilegii pot avea efect destabilizator. În acelaşi timp, însă, dacă asemenea privilegii provin din discriminări practicate în trecut faţă de majoritatea celorlalţi cetăţeni sau dacă ele implică un efort financiar nerezonabil, creând o discriminare inacceptabilă privind accesul la resurse, este evident că nu este justificată menţinerea lor.

Măsurile luate pentru a acorda şi altor segmente ale populaţiei aceleaşi drepturi sau pentru eliminarea privilegiilor nejustificate, deci pentru corectarea unor practici nerezonabile din trecut, sunt legitime, ca şi cele luate pentru a favoriza dezvoltarea şi folosirea unei limbi minoritare neglijate în trecut, astfel încât să se asigure beneficiul egal al drepturilor omului.

Diversitatea lingvistică trebuie văzută nu ca un obstacol la convieţuire, ci ca expresie a multiplelor căi de exprimare pe care oamenii le-au dezvoltat, învăţând să domine şi să explice natura, să comunice unii cu alţii, deci ca mijloc de expresie şi de comunicare.

Este general recunoscut că menţinerea şi dezvoltarea identităţii lingvistice presupune studierea şi difuzarea limbii minoritare, deci educaţie şi publicaţii în această limbă; folosirea limbii numai în familie, şi numai orală, duce la degradarea şi pierderea ei. De asemenea, întrucât limba este element indispensabil al culturii, menţinerea şi dezvoltarea propriei culturi depinde de studierea limbii materne sau educaţia în această limbă.

Dacă majoritatea ţărilor lumii se caracterizează prin diversitate lingvistică, este uşor să constatăm că locul diferitelor limbi în viaţa publică şi socială nu este acelaşi. 

În unele ţări există mai multe limbi oficiale; în alte ţări există mai multe limbi naţionale, din care una oficială; în alte ţări o limbă străină este recunoscută fie ca limbă oficială, fie ca limbă oficială auxiliară; în majoritatea ţărilor lumii, există o singură limbă oficială, dar Constituţia şi legile prevăd folosirea limbilor minoritare în viaţa particulară şi, într-o măsură mai largă sau mai restrânsă, în viaţa publică, în relaţiile cu autorităţile statului. 

În ceea ce priveşte limbile minoritare, în unele ţări li se acordă un statut de limbi regionale; în majoritatea cazurilor, limbile minoritare sunt protejate prin Constituţie şi prin legi. Desigur, nivelul de protecţie şi măsurile luate în acest scop depind de mărimea populaţiei care vorbeşte limba respectivă, de caracterul ei compact sau difuz în rândul întregii populaţii, ca şi de alte împrejurări istorice şi politice.

 

 

 

 

III. MECANISME DE PROTECŢIE ALE

LIMBILOR MINORITARE

 

 

În sensul Cartei europene a limbilor regionale sau minoritare, “limbi regionale sau minoritare“ sunt:

· cele folosite în mod tradiţional într-o anumită zonă a unui stat de către cetăţenii acelui stat care constituie un grup numeric, inferior restului populaţiei statului;

· cele diferite de limba(-ile) oficială(-ale) a(ale) acestui stat.

Prin “zona” în cadrul căreia o limbă regională sau minoritară este folosită, se înţelege aria geografică în care această limbă reprezintă modul de exprimare al unui număr de persoane, justificând adoptarea a diferite măsuri de protecţie şi promovare prevăzute în documente.

“Limbi non-teritoriale” sunt limbile folosite de cetăţenii unui stat, care sunt diferite de limba folosită de restul populaţiei statului, dar care, deşi folosite în mod tradiţional pe teritoriul statului, nu pot fi asociate cu o anumită arie geografică a acestuia.

 

Regimuri de protecţie existente

 

În art. 4 din Carta europeană, alin. 1, se spune că: “Nici o prevedere a prezentei Carte nu poate fi interpretată ca o limitare sau derogare de la drepturile garantate prin Convenţia Europeană a Drepturilor Omului”.

În alin. 2 al Cartei europene se spune că “Prevederile prezentei Carte nu aduc atingere prevederilor mai favorabile care reglementează situaţia limbilor regionale sau minoritare, ori statutul juridic al persoanelor aparţinând minorităţilor existente deja într-un stat Parte sau ce sunt prevăzute în acordurile internaţionale bilaterale sau unilaterale pertinente”.

Recunoaşterea limbilor minoritare reprezintă recunoaşterea unei bogăţii culturale.

Obiectivele Cartei se referă la:

· respectarea ariei geografice a fiecărei limbi regionale sau minoritare, în aşa fel încât diviziunile administrative existente sau noi să nu constituie un obstacol pentru promovarea respectivei limbi regionale sau minoritare;

· necesitatea unei acţiuni hotărâte pentru promovarea limbilor regionale sau minoritare în scopul promovării lor;

· facilitarea şi încurajarea folosirii limbilor regionale sau minoritare, oral sau în scris, în viaţa publică sau privată etc.

Semnatarii Convenţiei se angajează să promoveze, prin măsuri corespunzătoare, înţelegerea reciprocă între toate grupurile lingvistice ale ţării, îndeosebi acţionând în aşa fel încât respectul, înţelegerea şi toleranţa faţă de limbile regionale sau minoritare să figureze printre obiectivele educaţiei şi instruirii desfăşurate în ţară şi să încurajeze mijloacele de comunicare în masă să urmărească acelaşi obiectiv.

În materia învăţământului (art. 8), în ceea ce priveşte zonele în care sunt folosite astfel de limbi, ele se disting, în funcţie de situaţia fiecăreia dintre acestea, fără a aduce atingere limbii oficiale a statului. De asemenea, trebuie să se prevadă desfăşurarea unei educaţii preşcolare în limbile regionale sau minoritare ori desfăşurarea unei părţi substanţiale a educaţiei preşcolare în limbile regionale sau minoritare.

În ceea ce priveşte viaţa economică şi socială (art. 13), părţile se angajează să: 

· excludă din propria legislaţie orice dispoziţie care interzice sau limitează în mod nejustificat folosirea limbilor originare sau minoritare în documente referitoare la viaţa economică şi socială şi, mai ales, în contractele de muncă şi în documente tehnice;

· interzică introducerea în regulamentele interne ale întreprinderilor şi în actele private a oricăror clauze ce exclud sau limitează folosirea limbilor regionale sau minoritare, cel puţin între vorbitorii aceleiaşi limbi;

· se opună practicilor ce tind să descurajeze folosirea limbilor regionale sau minoritare în cadrul activităţilor economice şi sociale etc.

 

 

 

Mijloace de comunicare (art. 11)

 

Părţile se angajează să respecte principiile de independenţă şi autonomie a mijloacelor de comunicare:

· “în măsura în care radioul şi televiziunea au caracterul de servicii publice”;

· “să asigure crearea a cel puţin unei staţii de radio şi a unui canal de televiziune în limbile regionale sau minoritare”;

· “să încurajeze şi/sau faciliteze crearea cel puţin a unei staţii de radio şi a unui canal de televiziune în limbile regionale sau minoritare”;

· “să ia măsuri corespunzătoare pentru ca difuzorii să promoveze emisiuni în limbile regionale sau minoritare”;

· “să sprijine formarea jurnaliştilor şi a personalului pentru mijloacele de comunicare ce utilizează limbile regionale sau minoritare”.

În art. 9 Carta se referă la aplicarea prevederilor sale şi în cadrul justiţiei. Părţile se angajează, în ceea ce priveşte circumscripţiile autorităţilor judiciare în care numărul persoanelor care folosesc limbile regionale sau minoritare justifică măsurile specificate mai jos, în funcţie de situaţia fiecărei limbi.

 

a. în cadrul procedurilor penale:

· să prevadă ca la cererea uneia din părţi, tribunalele să-şi desfăşoare procedurile în limbile regionale sau minoritare;

· să garanteze acuzatului dreptul de a se exprima în limba sa originară;

· să prevadă ca cererile şi probele scrise sau orale să nu fie considerate ca inadmisibile numai pe motivul că sunt redactate într-o limbă minoritară;

· să administreze sau să redacteze în aceste limbi, actele în legătură cu procedurile judiciare, dacă este necesar, prin recurgerea la interpreţi şi traduceri, care să nu implice cheltuieli suplimentare pentru cei interesaţi.

b) în cadrul procedurilor civile:

· să prevadă ca la cererea unei părţi, tribunalele să-şi desfăşoare procedurile în limbile regionale sau minoritare;

· să permită ca, atunci când o parte la un litigiu trebuie să compară personal în faţa unui tribunal, aceasta să se exprime în limba sa regională sau minoritară, fără ca prin aceasta să se expună la cheltuieli suplimentare;

· să permită administrarea de documente şi probe în limbile regionale sau minoritare, dacă este necesar, prin recurgerea la interpreţi sau traduceri.

 

c) în materia administrativă:

· jurisdicţia, la cererea unei părţi, să conducă procedura într-una din limbile regionale sau minoritare;

· să permită, în cazul în care o parte aflată în litigiu, solicită să se exprime în limba sa originară sau minoritară, fără cheltuieli suplimentare;

· să permită producerea de documente şi probe în limbile regionale sau minoritare.

Pentru a urmări punerea în aplicare a prevederilor Cartei, părţile vor prezenta periodic Secretarului General al Consiliului Europei, într-o formă ce urmează a fi stabilită de Comitetul Miniştrilor, un raport asupra politicii urmărite în conformitate cu cele stabilite şi grupa măsurilor luate pentru aplicare.

Rapoartele prezentate Secretarului General vor fi examinate de un comitet de experţi.

Fiecare parte se angajează să aplice prevederile Cartei pentru toate limbile minoritare sau regionale folosite pe teritoriul său, care corespund definiţiei date în art. 1. 

Părţile contractante trebuie să specifice în instrumentul de ratificare, de acceptare sau de aprobare, fiecare limbă regională sau minoritară sau fiecare limbă oficială mai puţin răspândită pe teritoriul său.

Părţile se angajează să vegheze ca autorităţile, organizaţiile şi persoanele interesate să fie informate asupra drepturilor şi obligaţiilor stabilite prin Cartă.

În ceea ce priveşte autorităţile locale şi regionale din zonele locuite de un număr de vorbitori de limbi regionale sau minoritare, în care se justifică măsurile de mai jos, părţile se angajează să încurajeze:

· folosirea limbilor regionale sau minoritare în cadrul administraţiei regionale sau locale;

· posibilitatea pentru vorbitorii de limbi regionale sau minoritare de a prezenta cereri formulate în aceste limbi.

 

 

 

 

V. 2001 – ANUL EUROPEAN AL LIMBILOR 

 

 

 

Prin decizia (1934/2000) Parlamentului european din 8 iunie 2000, s-a convenit ca anul 2001 să fie declarat “anul european al limbilor”. Ca urmare a acestei decizii, s-a organizat o masivă campanie de informare şi de sensibilizare a opiniei publice, referitoare la bogăţia şi diversitatea lingvistică din Europa, precum şi la necesitatea de a învăţa o limbă străină.

Diferenţele lingvistice reprezintă un element major al culturii europene şi aşa va rămâne.

Dezvoltarea şi cunoaşterea limbilor europene, altele decât cea maternă, reprezintă modalitatea de promovare a contactelor politice şi economice, precum şi calea spre succes în cazul discuţiilor dintre persoane, în diverse ocazii.

Demersul european se vrea a fi şi un motor care să contribuie la o mai bună înţelegere între diversele grupuri interculturale, la eliminarea xenofobiei, rasismului şi intoleranţei.

Vorbirea altei limbi decât cea maternă va ameliora raporturile personale şi profesionale ale indivizilor şi va contribui la integrarea acestora, în cazul în care vor desfăşura activităţi lucrative în statele Uniunii Europene.

Statele membre ale Uniunii au fost de acord cu obiectivele propuse, în scopul ameliorării şi diversificării învăţării limbilor. Într-o rezoluţie recentă, Consiliul subliniază că şcolarii trebuie să aibă posibilitatea de a învăţa una sau mai multe limbi străine, încă din primii ani de şcoală.

De aceea, Uniunea a lansat o serie de programe, care au printre altele şi scopul de a educa tineretul în acest sens: “Lingua”, “Socrates”, “Leonardo”.

Anul european al limbilor se diferenţiază de aceste programe de educare şi formare, prin măsurile care se adoptă şi prin faptul că se adresează unui public mai larg şi unor persoane care, în general, au cunoştinţe de limbi străine.

Activităţile şi măsurile la care Parlamentul s-a gândit, includ printre alte şi: 

· un site web special;

· publicaţii, afişe, pliante, broşuri, un ghid de intenţie;

· expoziţii şi alte manifestări cu caracter lingvistic;

· ziua porţilor deschise;

· concursuri;

· dezbateri mediatice.

Proiectul are în vedere cele 11 limbi oficiale ale Uniunii, limbile statelor membre ale spaţiului economic european, precum şi alte limbi minoritare şi regionale.

Anul european al limbilor a fost susţinut şi de o serie de personalităţi. Un exemplu ar fi fotbalistul Gary Lineckar, care va învăţa spaniola şi a lansat japoneza, portarul olandez Sander Westerveld, care a lansat sloganul: “Fotbalul este un sport de echipă, dacă nu îţi înţelegi colegii, nu vei reuşi”.

Cel mai bun exemplu este Peter Ustinov – actorul poliglot – ce şi-a prezentat ideea cu privire la această manifestare la Bruxelles, prin video, în faţa unui public format din parlamentari europeni şi simpli cetăţeni.

În Grecia, anul european a fost susţinut de 12 personalităţi, printre care Theo Angelopoulos, Irene Papas şi romancierul Vassiles Vassilikos.

În Lituania, grupul de hip-hop SKAMP a concertat pe 26 septembrie, pentru a celebra ziua europeană a limbilor. Ei au interpretat cântece având la bază diferite poeme scrise în mai multe limbi, de elevii claselor secundare.

În Irlanda, Marian Finucane, un celebru animator de radio, şi-a propus să înveţe italiana. De asemenea, celebrul actor Stephen Rea, susţine activ manifestările legate de anul european al limbilor.

În Anglia, celebrul jurnalist de televiziune Sir Trevor Macdonald contribuie la aceste manifestări prin intervenţii în timpul emisiunilor, în spaniolă, franceză şi germană.

Universitarii îşi aduc şi ei contribuţia. În Republica Moldova şi în România, profesorul Anatol Ciobanu va prezida o serie de conferinţe şi va participa la emisiuni realizate de cele mai cunoscute posturi de televiziune.

Oamenii politici participă, de asemenea, la manifestări prilejuite de anul european al limbilor: fostul preşedinte al Islandei şi actualul ambasador al UNESCO, Yigdis Finnbogadóttir, au susţinut câte o alocuţiune la inaugurarea anului european în Islanda, în care s-a afirmat că toată lumea poate învăţa o limbă străină.

